אסף גיל

ביוגרפיה

אסף גיל הוא בנו של הבמאי  חיים גיל. כנער, שיחק בתיאטרון הנוער של החאן עם ענת וקסמן, והיה פעיל בתנועת הנוער השומר הצעיר. 
גיל למד במגמת משחק ובימוי בבית הספר למשחק "The Poor School" בלונדון. בסיום לימודיו, חזר לישראל וב-1989 הצטרף לערוץ הילדים כמגיש ותסריטאי, וזמן קצר לאחר מכן התמנה למפיק כל שידורי המקור של הערוץ, במסגרת חברת ההפקות "טלעד". ב-1990 החל לשחק בתיאטרון העירוני בחיפה.
שנה לאחר מכן, בגיל 29, החליט להקים את חברת "גיל הפקות" יחד עם אביו, הבמאי  חיים גיל. מ-1994 מנהל גיל הבן את החברה, המתמקדת בייבוא פורמטים (בעיקר בריטיים) לישראל. ההפקות הראשונות שלו היו: "אותותו" ששודר בכבלים, "למה מי?" ששודר בערוץ 2 הניסיוני ו"התקדם וזכה" בטלוויזיה הכללית. בשנים 1993–1995 הפיק גיל את "המטמון" ו"אהבה ראשונה" בחינוכית 2.
ב-1996, כפעיל בוועד אגודת ההומואים, הלסביות, הביסקסואלים והטראנסקסואלים בישראל, היה שותף להפקה היחידה (עד היום) של מגזין טלוויזיוני בהנחיית רבקה נוימן שעסק בציבור ההומו-לסבי ואשר שודר בערוץ הקהילתי בכבלים.
תוכניות נוספות שהפיק בין 1996–2001 כללו את: "קזינו עולמי" ברשת, "החצי השני" ו"מסיבות MTV" עבור ICP, "תופסים קו" לחינוכית 2, "כן או לא"  לרשות השידור, "של מי השורה הזאת?" עבור טלעד ו"הסצנה" עבור ערוץ 3 בכבלים.
עד שנת 2005 הפיק את סרטי התעודה: "משחקים עליזים", "I love Ori" "עדויות" ואת הסרטים: "סיבת המוות הומופוביה" ו"אחרוני העדים". כמו כן, ב-1998 הקים את מועדון הסרט הוורוד שייבא סרטי איכות בנושא הומוסקסואליות, והקרין אותם בסינמטקים ברחבי הארץ. המועדון פעל עד שנת 2001. באותה שנה פתח גיל את "קולנוע לונדון" שפעל עד שנת 2004 - שנה שבה הפסיק לפעול בתחום הפצת הסרטים והחליט להתמקד בהפקת תוכניות איכות.
את הפריצה המרכזית שלו לפריים טיים בערוץ 2 ביצע בשנת 2005 בתוכניות "דייט לסטרייט" ואחר כך עם "קצרים". מעבודותיו המובילות בשנים האחרונות ניתן לראות את: "גריז", "רוקדים עם כוכבים", "בוס בהסוואה", "גומרות הולכות", "אינסטינקט בסיסי", "קצרים", "תוצאות האמת", "שחקו אותה בגדול", "חכמים בריבוע" ו"כפיות" (רשת); מאסטר שף, "תמיד נישאר אבא ואמא", "הצילו! אני לא יודע לבשל" ו"סופר נני" (קשת); בייבי בום, "של מי השורה הזאת?" (עונות 3–4), "החוליה החלשה", "מתלהבת" ו"הכרישים" (ערוץ 10); "דיוקן", "מי אתה חושב שאתה", "קול מן העבר" ו"בואו לאכול איתי" (רשות השידור); "של מי השורה הזאת?" (עונות 1–2) ו"דייט לסטרייט" (טלעד); "חברים מהתנ"ך" (ערוץ תכלת); "הכלב של המדינה" (ערוץ הילדים).
בטקס האקדמיה לטלוויזיה שנערך ב-2009 זכתה התוכנית "קצרים" בפרס תוכנית המערכונים הטובה ביותר.
בשנת 2010 הפיק גיל את משדר קדם האירוויזיון עם הראל סקעת ששודר ברשת, ובאוקטובר 2010 עלו למסך הטלוויזיה במקביל התוכניות "מתלהבת" עם מיה דגן בערוץ עשר, העונה השישית של "רוקדים עם כוכבים" ברשת, "מאסטר שף" בקשת ו"שחקו אותה בגדול" ברשת. גיל שבר שני שיאים במקביל: הוא הצליח להיות המפיק הראשון שתוכניות בהפקתו שודרו בשישה ערבים באותו שבוע על מסך ערוץ 2 (בקשת וברשת במקביל), וכן השיג את הרייטינג הגבוה ביותר לתוכנית טלוויזיה שאינה משדר ספורט בעשור האחרון (משדר הגמר של מאסטר שף) - 41.6%, שיא שנשבר בגמר העונה השנייה של מאסטר שף ב-2011 - 46.1%, ונשבר בשנית בגמר העונה השלישית של מאסטר שף - 46.6%.
בתחילת 2013 עלתה העונה הראשונה של הסדרה "בוס בהסוואה" ברשת בהפקתו של גיל, התוכנית זכתה לממוצע רייטינג של 34.1% וזכתה להיות התוכנית הנצפית ביותר של רשת בשנה זו. בשנה זו גם זכה גיל להיות מפיק התוכנית הנצפית ביותר של קשת - "מאסטר שף" שזכתה לממוצע צפייה של 41.6% בעונתה השלישית.
בתחילת 2014 עלתה העונה הרביעית של "מאסטר שף" בשידורי קשת, העונה השנייה של "בואו לאכול איתי" בערוץ הראשון וכן הפקה חדשה של גיל - בייבי בום בערוץ עשר.
שנת 2014 הייתה גם שנה בה שם גיל דגש גדול יותר על הפקת תוכניות שנוצרו על ידיו, בניגוד לפורמטים קנויים שהיוו את מרבית ההפקות שלו עד שנה זו. במהלך השנה הפיק גיל את "קול מן העבר", פורמט מקורי, בערוץ הראשון, וכן את "הצילו! אני לא יודע לבשל", פורמט מקורי נוסף, בקשת.
הישגו העיקרי של גיל בשנה זו היה הפקת התוכנית הנצפית ביותר בשנה בערוץ 2 (מאסטר שף) ובערוץ 10 (בייבי בום) גם יחד.
בינואר 2015 זכה גיל בפרס הTLVFest על תרומתו ארוכת השנים לנראות להט"בית בערוצי המדיה השונים.
בפברואר 2015 עלתה לשידור גרסת הסלבס של מאסטר שף, מאסטר שף ויאייפי בהפקתו של גיל, באפריל באותה שנה עלתה לאוויר ברשת העונה השנייה של בוס בהסוואה, ביוני 2015 העונה החמישית של מאסטר שף, ביולי עלתה לראשונה ברשת הסדרה "ארבע חתונות", במהלך אוקטובר שודרו בקשת שני סרטים תיעודיים בשם "לשמוע בפעם הראשונה" ובנובמבר 2015 עלתה לשידור עונה נוספת של "בייבי בום" בערוץ 10 בהפקת גיל, עונה שזיכתה את התוכנית בתואר התוכנית הנצפית ביותר בערוץ 10 לשנה זו.
באוגוסט 2015 הקים גיל חברה חדשה בשם "גיל פורמטס" שמתמחה ביצירת ומכירת פורמטי טלוויזיה בעולם.
ביוני 2016 עלו לשידור בעת ובעונה אחת שלש הפקות של גיל שכולן פורמטים מקוריים שנוצרו על ידו - "גיבורים" בערוץ 10 (בשיתוף יובל כהן) העוקבת אחרי אנשים שעובדים במשטרה, בתי החולים ומכבי האש בשגרה המבצעית שלהם ובחייהם הפרטיים, "קרב השפים הגדול" בערוץ 2 (קשת) ו"בחזרה אל הרגע" בערוץ הראשון (בשיתוף אמיר בן סירא, יובל כהן ודורית גבירצמן). בחודש זה זכה גיל גם בשני פרסי אקדמיה לשנת 2015 - לתוכנית הריאלטי הטובה ביותר (מאסטר שף) ולתוכנית הדוקו-ריאלטי הטובה ביותר (בייבי בום). בחודשים אוקטובר-דצמבר 2016 שודרה העונה השישית של מאסטר שף בהפקת גיל.
במהלך 2017 היה גיל אחראי על העונה הרביעית של "בייבי בום" בערוץ 10, וכן על עונתה הראשונה של הסדרה "החיפוש" בהנחיית ענת גורן, שהוא יזם והפיק עבור ערוץ 10. באוקטובר אותה שנה, החל שידורן של שתי תוכניות נוספות בהפקתו: העונה השביעית של "מאסטר שף", שזכתה גם בפרס האקדמיה כתוכנית הריאלטי הטובה ביותר לשנה זו, והעונה הראשונה של התוכנית "חתונה ממבט ראשון" שגיל יזם את יבוא הפורמט שלה לישראל והפיק אותה. שתי הסדרות המשיכו להיות משודרות בערוץ 12 לאחר סגירת ערוץ 2.
בפברואר 2018, הושקה מחדש בקשת 12 בהפקת גיל הסדרה "הכרישים", ששתי עונות שלה הופקו על ידי גיל יותר מעשור לפני כן בערוץ 10, במאי 2018 עלתה לאוויר העונה החמישית של בייבי בום בערוץ עשר, ובאוקטובר 2018, העונה השלישית (עונת זוגות) של "בואו לאכול איתי" בתאגיד השידור הישראלי כאן.
בסוף 2018 השלים גיל עסקה למכירת הפורמט "הכלב של המדינה" לפייסבוק שמופקת בארצות הברית תחת השם "World's Most Amazing Dog". זו עסקת התוכן האודיו-ויזואלית הראשונה של גוף ישראלי לפייסבוק.
במהלך 2019 שודרו העונה השמינית של מאסטר שף והעונה השנייה של חתונה ממבט ראשון בהפקתו של גיל על מסך ערוץ קשת 12